  Наталья Тетерина Вуоно арнянуналэ, 8-тӥ коньывуонэ, удмурт кылын кырӟасьёслэн «Элькуновидение» вожвылъяськонзылэн быръён люкетэз ортчоз. Куриськонъёсты кутон вакыт 7-тӥ коньывуонэ 12 часын йылпумъяськоз. Со сярысь иворъёсъя «Удмуртия» агентстволы конкурсэз одӥгез радъясь Светлана Пикулева вераз. Туннэ нуналлы вожвылъяськонэ пыриськон понна 15 куриськонъёс вуэмын, со пӧлын Татарстанысь но Башкортостанысь. Ужез радъясьёс малпамъя, конкурсын 20 пала кырӟасьёс луозы. Соосын тодматскон «Мынам Удмуртие» телерадиокомпаниын 8-тӥ коньывуонэ ортчоз. Соку конкурсэз радъясьёс артистъёслэсь фонограмматэк кырӟамзэс кылзозы. Ӵошатсконлэн кыкетӥ люкетэз 21-тӥ коньывуонэ «Аксион» дворецын радъяськоз. Отын котькуд ёрослэн ӧтем судъясез («ёрос жюри») вань кырӟасьёслы, аслаз ёросысьтыз сяна, 12 баллозь сётыны быгатоз. Тужгес трос балл люкам дасэз артистъёс конкурслэн йылпумъян люкетаз потозы. Светлана Пикулева пусйиз, туэ конкурсын кӧня ке выльдонъёс вань. Кылсярысь, та арысен «Элькуновидение» удмурт кылын кырӟасьёслэн вожвылъяськонзы нимаськоз. Азьвыл сое удмурт кырӟанлэн конкурсэз шоу вал. Кырӟанлэн конкурсэз шуиськом ке но вал, всё равно кырӟасьёсты дунъяло вал. Нимаз кырӟанэз дунъян уг мыны вал - кызьы сцена вылын адями ассэ возе. Соин ик ми учкисьёсъя кариським ни, кырӟасьёсты дунъяло бере, озьы ик нималом ни шуыса Светлана Пикулева, «Элькуновидение» вожвылъяськонэз одӥгез радъясьНош валтӥсез воштӥськон вормисез быръёнэн герӟаськемын. Туэ тужгес устозэ артистэз удысужлыко жюри быръёз («элькун жюри»). Отчы Удмуртиысь тодмо писательёс, кырӟан гожъясьёс, артистъёс но творчествоя удмурт интеллигенция пӧлысь адямиос пырозы. Соослэсь нимъёссэс 4-тӥ шуркынмонэ «Элькуновидениелэн» берпуметӥ люкетаз гинэ шараялозы. Меӵак эфир дыръя элькун жюрилэсь но ёрос жюрилэсь баллъёссэс ватсалозы. Тужгес трос балл люкам кырӟась вормисе потоз. Тодэ вайытом, кылем аръёсы берпуметӥ кыл учкисьёс сьӧрын вал. Кырӟасьёс пӧлысь кин тросгес смс-куара люказ, со ик вормись луиылӥз. Ватсалом, таяз арын кельшем артист понна смс-куара сётон кылёз. Тужгес трос куара люкам кырӟась учкисьёслэсь кузьымзэс утоз. «Элькуновидение» вожвылъяськон» сярысь вань иворъёс ВАТСАН Удмурт кырӟанъя «Элькуновидение» вожвылъяськонын вормылӥзы:  2012-тӥ ар — Можга ёросысь «5 Сергейёс» ансамбль  2013-тӥ ар — Можга карысь «ВиА» дуэт (Влад Андреев но Андрей Конышев)  2014-тӥ ар — Шаркан ёросысь «Тулкым» ансамбль  2015-тӥ ар — Пичи Пурга ёросысь Андрей Корнилов  2016-тӥ ар – Пичи Пурга ёросысь Игорь Петров но Андрей Байсаров Тегъёс: Лулчеберет Ижкар Удмуртия удмуртъёс кырӟан Элькуновидение  